Vierde verdagte vas ná Haenertsburg-plaasaanvalGesteelde goedere gevind ná Haenertsburg-plaasaanval (Foto: SAPD, Limpopo) Die vierde persoon wat na bewering betrokke was in die aanval op ŉ bejaarde egpaar in Haenertsburg in Limpopo, is Dinsdag deur die polisie aangekeer. “Die verdagte is van Mohlaba Cross in Ritavi en het ŉ rewolwer, een 9mm-pistool met ŉ magasyn, vier haelgeweerpatrone, drie selfone, drie afstandbeheerders en ŉ Toshiba-skootrekenaar in sy besit gehad,” het brig. Motlafela Mojapelo, woordvoerder van die polisie, gesê. “ŉ Aanklag van die onwettige besit van vuurwapens en ammunisie word by die aanvanklike aanklagte bygevoeg.” Die man sal binnekort in die Haenertsburg-landdroshof verskyn. “Die ondersoek na die gesteelde voertuig duur voort,” het Mojapelo bygevoeg. Maroela Media het vroeër berig drie mans is Saterdag in hegtenis geneem nadat die bejaarde egpaar, Richard en Anika Wiggel, Donderdag om 03:00 op hul plaas in die omgewing aangeval is. Vier verdagtes het glo vensters gebreek om by die huis in te kom. Hulle het die egpaar oorval en aangerand voordat hulle met ŉ onbekende bedrag geld, ŉ radio, televisie en drie selfone in die egpaar se Isuzu-bakkie gevlug het. Mojapelo het aan Maroela Media bevestig dat die polisie in die proses is om die verdagtes te verbind met aanval die volgende dag op nóg ŉ bejaarde egpaar op hul kleinhoewe naby die Magoebaskloof-hotel. Lees alle vorige berigte oor Haenertsburg-plaasaanvalle op Maroela Media.